title: 2008/210/KE: Deċiżjoni tal-Kunsill tat- 18 ta' Frar 2008 dwar il-prinċipji, il-prijoritajiet u l-kundizzjonijiet kontenuti fis-Sħubija Ewropea ma' l-Albanija u t-tħassir tad-Deċiżjoni 2006/54/KE

text:
               19.3.2008

               MT

               Il-Ġurnal Uffiċjali ta’ l-Unjoni Ewropea

               L 80/1

         DEĊIŻJONI TAL-KUNSILL
   tat-18 ta' Frar 2008
   dwar il-prinċipji, il-prijoritajiet u l-kundizzjonijiet kontenuti fis-Sħubija Ewropea ma' l-Albanija u t-tħassir tad-Deċiżjoni 2006/54/KE
   (2008/210/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 533/2004 tat-22 ta' Marzu 2004 dwar il-ħolqien ta' Sħubiji fil-qafas tal-Proċess ta' Stabbilizzazzjoni u Assoċjazzjoni (1), kif emendat l-aħħar, u b'mod partikolari l-Artikolu 2 tiegħu,
   Wara li kkunsidra l-proposta tal-Kummissjoni,
   Billi:

               (1)

               Il-Kunsill Ewropew ta' Tessaloniki tad-19 u l-20 ta' Ġunju 2003 approva l-introduzzjoni tas-Sħubiji Ewropej bħala mezz sabiex isseħħ il-perspettiva Ewropea tal-pajjiżi tal-Balkani tal-Punent.

               (2)

               Ir-Regolament (KE) Nru 533/2004 jipprovdi li l-Kunsill għandu jiddeċiedi dwar il-prinċipji, il-prijoritajiet u l-kundizzjonijiet li għandhom jiddaħħlu fis-Sħubiji, kif ukoll dwar tibdiliet sussegwenti. Ir-Regolament jiddikjara wkoll li s-segwitu għas-Sħubiji Ewropej se jkun żgurat permezz tal-mekkaniżmi stabbiliti skond il-Proċess ta' Stabilizzazzjoni u Assoċjazzjoni, l-aktar permezz tar-rapporti annwali ta' progress.

               (3)

               Il-Kunsill adotta it-tieni Sħubija Ewropea ma' l-Albanija fit-30 ta' Jannar ta' l-2006 (2).

               (4)

               Id-Dokument tal-Kummissjoni dwar l-istrateġija għat-tkabbir u l-isfidi ewlenin għal matul il-perjodu 2006–2007 indika li s-Sħubiji kellhom jiġu aġġornati fl-aħħar ta' l-2007.

               (5)

               Fis-17 ta' Lulju 2006, il-Kunsill adotta r-Regolament (KE) Nru 1085/2006 (3) li jistabbilixxi strument għall-għajnuna ta' qabel l-adeżjoni (IPA), li jġedded il-qafas għall-għajnuna finanzjarja għal qabel l-adeżjoni.

               (6)

               Huwa xieraq għalhekk li tiġi adottata Sħubija Ewropea riveduta li taġġorna s-Sħubija attwali sabiex jiġu identifikati prijoritajiet imġedda għal ħidma ulterjuri, fuq il-bażi tas-sejbiet tar-Rapport ta' Progress ta' l-2007 dwar it-tħejjijiet ta' l-Albanija għal integrazzjoni ulterjuri ma' l-Unjoni Ewropea.

               (7)

               Sabiex iħejju għal integrazzjoni akbar ma' l-Unjoni Ewropea, l-awtoritajiet kompetenti Albaniżi għandhom jiżviluppaw pjan bi skeda u b'miżuri speċifiċi sabiex jindirizzaw il-prijoritajiet ta' din is-Sħubija Ewropea.

               (8)

               Għandha għalhekk tiġi mħassra d-Deċiżjoni 2006/54/KE,

         IDDEĊIEDA KIF ĠEJ:
   Artikolu 1
   Il-prinċipji, il-prijoritajiet u l-kundizzjonijiet fis-Sħubija Ewropea ma' l-Albanija huma stipulati fl-Anness.
   Artikolu 2
   L-implimentazzjoni tas-Sħubija Ewropea ser tkun eżaminata permezz tal-mekkaniżmi stabbiliti bil-proċess ta' stabilizzazzjoni u assoċjazzjoni, l-aktar ir-rapporti annwali ta' progress preżentati mill-Kummissjoni.
   Artikolu 3
   Id-Deċiżjoni 2006/54/KE għandha tiġi mħassra.
   Artikolu 4
   Din id-Deċiżjoni għandha tidħol fis-seħħ fit-tielet jum ta' wara l-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fi Brussell, 18 ta' Frar 2008.

            Għall-Kunsill

            Il-President

         D. RUPEL

      (1)  ĠU L 86, 24.3.2004, p. 1. Ir-Regolament kif emendat bir-Regolament (KE) Nru 269/2006 (ĠU L 47, 17.2.2006, p. 7).

      (2)  Id-Deċiżjoni tal-Kunsill 2006/54/KE tat-30 ta' Jannar 2006 dwar il-prinċipji, il-prijoritajiet u l-kundizzjonijiet kontenuti fis-Sħubija Ewropea ma' l-Albanija u li tħassar id-Deċiżjoni 2004/519/KE (ĠU L 35, 7.2.2006, p. 1).

      (3)  ĠU L 210, 31.7.2006, p. 82.

      ANNESS
      SĦUBIJA EWROPEA 2007 TA' L-ALBANIJA
      1.   INTRODUZZJONI
      Il-Kunsill Ewropew endorsja l-introduzzjoni tas-Sħubiji Ewropej bħala mezz biex isseħħ il-perspettiva Ewropea tal-pajjiżi tal-Balkani tal-Punent. Is-sħubija riveduta proposta taġġorna lit-tieni waħda, abbażi tas-sejbiet tar-Rapport ta' Progress tal-Kummissjoni ta' l-2007 dwar l-Albanija. Din tidentifika prijoritajiet ġodda u pendenti għal azzjoni. Il-prijoritajiet il-ġodda huma adattati għall-ħtiġiet speċifiċi u l-istadju ta' tħejjija tal-pajjiż, u jkunu aġġornati skond il-ħtieġa. L-Albanija mistennija tiżviluppa pjan li jinkludi skeda ta' żmien u miżuri speċifiċi maħsuba biex jindirizzaw il-prijoritajiet ta' Sħubija Ewropea. Is-Sħubija Ewropea tipprovdi wkoll gwida għal għajnuna finanzjarja lill-pajjiż.
      2.   PRINĊIPJI
      Il-Proċess ta' Stabbilizazzjoni u Assoċjazzjoni jibqa' l-qafas għall-mixja Ewropea tal-pajjiżi tal-Balkani tal-Punent, matul it-triq kollha li twassal għas-sħubija futura tagħhom. Il-prijioritajiet identifikati għall-Albanija jirrelataw mal-kapaċità tagħha li tissodisfa l-kriterji stabbiliti mill-Kunsill Ewropew ta' Kopenħagen ta' l-1993 u l-kondizzjonijiet stabbiliti mill-Proċess ta' Stabbilizazzjoni u Assoċjazzjoni, speċjalment il-kondizzjonijiet definiti mill-Kunsill fil-konklużjonijiet tiegħu tad-29 ta' April 1997 u l-21 u t-22 ta' Ġunju 1999, id-dikjarazzjoni finali tas-Summit ta' Żagreb ta' l-24 ta' Novembru 2000 u l-Aġenda ta' Tessaloniki.
      3.   PRIJORITAJIET
      Il-prijoritajiet elenkati f'din is-Sħubija Ewropea intgħażlu abbażi li hu realistiku li jkun mistenni li l-Albanija tkun tista' twettaqhom jew tmexxihom sostanzjalement 'il quddiem fil-ftit snin li ġejjin. Hemm distinzjoni bejn il-prijoritajiet fuq terminu qasir, li huma mistennija li jintlaħqu fi żmien sena jew sentejn, u l-prijoritajiet fuq perijodu medju, li huma mistennija li jintlaħqu fi żmien tlieta għal erba' snin. Il-prijoritajiet jikkonċernaw kemm il-leġiżlazzjoni kif ukoll l-implimentazzjoni tagħha.
      Fid-dawl tal-ħtieġa li jiġu stabbiliti l-prijoritajiet, huwa ċar li hemm kompiti oħrajn li l-Albanija trid twettaq u li jistgħu jsiru prijoritajiet fi kwalunkwe sħubija futura, filwaqt li jitqies ukoll il-progress futur li jkun sar mill-Albanija.
      Fost il-prijoritajiet fuq terminu qasir, il-prijoritajiet ewlenin ġew identifikati u miġbura flimkien fil-bidu tal-lista. L-ordni ta' dawn il-prijoritajiet prinċipali ma timplikax klassifika ta' l-importanza tagħhom.
      3.1.   PRIJORITAJIET FUQ TERMINU QASIR
      Prijoritajiet ewlenin

                  —

                  Tissaħħaħ il-kapaċità amministrattiva fit-tħejjija għall-implimentazzjoni ta' l-impenji tal-Ftehim ta' Stabbilizzazzjoni u Assoċjazzjoni (FSA) u tal-Ftehim Temporanju (FT).

                  —

                  Jiġi promoss djalogu kostruttiv bejn il-partiti politiċi kif ukoll mal-partijiet interessati dwar l-implimentazzjoni tar-riformi.

                  —

                  Jiżdiedu l-indipendenza, ir-responsabbiltà u t-trasparenza tas-sistema ġudizzjarja, inkluż bit-trawwim tal-protezzjoni kostituzzjonali ta' l-imħallfin, il-ħatra ta' mħallfin u prosekuturi abbażi ta' eżamijiet kompetittivi, l-istabbiliment ta' sistema meritokratika ta' evalwazzjoni għall-prosekuturi u d-definizzjoni ta' regoli oġġettivi għall-allokazzjoni ta' kawżi lill-imħallfin.

                  —

                  Jiġu implimentati l-istrateġiji għal kontra l-korruzzjoni 2007-2013 u r-rakkomandazzjonijiet ifformulati fir-rapport ta' evalwazzjoni 2005 mill-Grupp ta' Stati tal-Kunsill ta' l-Ewropa ta' Kontra l-Korruzzjoni u jiġu investigati u mressqa għall-prosekuzzjoni l-każijiet ta' korruzzjoni fil-korp tal-pulizija u fis-sistema ġudizzjarja b ħeġġa xierqa.

                  —

                  Jiġu implimentati r-rakkomandazzjonijiet dear l-elezzjonijiet magħmula mill-Uffiċċju għall-Istituzzjonijiet Demokratiċi u d-Drittijiet tal-Bniedem ta' l-OSCE, b'mod partikolari bit-titjib fil-listi tal-votanti u l-emendar tal-kodiċi elettorali f'konformità mar-rakkomandazzjonijiet tal-Kummissjoni ta' Venezja, fi żmien debitu għall-elezzjonijiet parlamentari li jmiss.

                  —

                  Tissaħħaħ aktar il-governanza fis-settur pubbliku permezz ta' titjib fil-kwalità u l-imparzjalità tal-persunal fis-settur ta' l-amministrazzjoni pubblika u ta' tisħiħ tad-Dipartiment ta' l-Amministrazzjoni Pubblika.

                  —

                  Titkompla s-separazzjoni tal-kumpannija statali ta' l-elettriku KESH, u l-privatizzazzjoni tal-fergħa ta' distribuzzjoni tagħha. Tiġi stabbilizzata l-pożizzjoni finanzjarja ta' KESH billi jiżdiedu r-rati ta' ġbir u billi l-prezzijiet jinġiebu għal-livelli li jippermettu l-irkupru ta' l-ispejjeż, u tiżdied il-kapaċità għall-ġenerazzjoni ta' l-elettriku u l-interkonnettività.

                  —

                  Jinkisbu riżultati tanġibbli ulterjuri fil-ġlieda kontra l-kriminalità organizzata, b'mod partikolari billi jsir użu sħiħ mill-attività tal-pulizija bbażata fuq l-intelligence u jiġi żgurat segwitu effikaċi fuq livell ġudizzjarju.

            Kriterji politiċi
      Id-demokrazija u l-istat tad-dritt
      Il-Gvern

                  —

                  Tiġi adottata strateġija nazzjonali għall-iżvilupp u l-integrazzjoni fil-ħin biex ikun infurmat il-proċess baġitarju 2008/9, waqt li jiġi żgurat li din tirrifletti l-impenji relatati ma' l-integrazzjoni Ewropea u li n-nefqa għaliha tiġi evalwata b'mod adegwat/xieraq u tinbeda l-implimentazzjoni tagħha.

                  —

                  Isir użu sħiħ u effikaċi tas-sistema integrata ta' ppjanar biex jissaħħu r-rabtiet bejn l-objettivi ta' politika u l-ippjanar u l-implimentazzjoni tal-baġit.

                  —

                  Tiġi mtejba l-koordinazzjoni fil-gvern kollu tal-ħidma relatata ma' l-integrazzjoni ta' l-UE permezz ta' konsultazzjoni usa' u aktar konsistenti tal-Ministri, inklużi l-partijiet interessati u l-esperti ta' l-UE dwar il-leġiżlazzjoni relatata.

                  —

                  Tiġi żgurata d-disponibbiltà ta' tagħmir xieraq u persunal imħarreġ għall-Ministeru għall-Integrazzjoni Ewropea u għall-uffiċċji għall-integrazzjoni fl-UE tal-ministeri kompetenti.

                  —

                  Jiġi żgurat li t-titjib tar-reġistru ċivili u s-sistema ta' l-indirizzi jkunu kkoordinati kif xieraq ma' l-introduzzjoni ta' karti ta' l-identità elettroniċi u ta' passaporti bijometriċi.

            L-amministrazzjoni pubblika

                  —

                  Jiġi żgurat l-infurzar tal-Liġi dwar is-Servizz Ċivili u r-regoli relatati fl-operazzjoni fl-amministrazzjoni pubblika.

                  —

                  Jiġi żgurat li r-reklutaġġ, il-ħatriet, il-promozzjoni, it-trasferimenti u t-tkeċċija jsiru skond ir-regoli stabbiliti sabiex jinbena servizz ċivili affidabbli u effiċjentii bbażat fuq kriterji ta' żvilupp tal-karriera professjonali.

            Is-sistema ġudizzjarja

                  —

                  Tiġi ffinalizzata, adottata u implimentata l-liġi abbozz dwar ir-riforma ġudizzjarja u tittejjeb l-infrastruttura għas-settur ġudizzjarju.

                  —

                  Titjieb il-koordinazzjoni bejn il-prosekuturi u l-pulizija, partikolarment permezz tas-sistema ta' ġestjoni tal-kawżi.

                  —

                  Jiġi żgurat li l-leġiżlazzjoni u riżorsi xierqa għall-protezzjoni adegwata tax-xhieda tkun fil-post.

            Il-politika kontra l-korruzzjoni

                  —

                  Jiġu armonizzati l-Kodiċi ċivili, kummerċjali u amministrattivi mal-Konvenzjoni tal-Liġi Ċivili tal-Kunsill ta' l-Ewropa dwar il-Korruzzjoni.

                  —

                  Tissaħħaħ il-kapaċità istituzzjonali għall-investigazzjoni u l-prosekuzzjoni tal-korruzzjoni.

                  —

                  Tiġi implimentata leġiżlazzjoni dwar il-prevenzjoni tat-tixħim b'konsiderazzjoni xierqa għall-koordinazzjoni interistituzzjonali.

                  —

                  Jissaħħu l-mekkaniżmi biex tiġi infurzata l-Liġi dwar id-dikjarazzjoni ta' l-assi.

                  —

                  Jiġu ċċarati r-regoli relatati mal-prevenzjoni tal-kunflitti ta' interess fl-eżerċizzju ta' funzjonijiet pubbliċi.

                  —

                  Jiġu ċċarati r-regoli relatati ma' l-aċċess pubbliku għall-informazzjoni f'konformità ma' l-istandards internazzjonali.

                  —

                  Titnaqqas il-lista ta' uffiċjali koperti mill-immunità u tingħata l-immunità meta din tkun strettament meħtieġa biss.

            Id-drittijiet tal-bniedem u l-ħarsien tal-minoranzi
      Osservanza tal-liġi internazzjonali dwar id-drittijiet tal-bniedem

                  —

                  Jiġi żgurat li l-korpi kollha ta' l-infurzar tal-liġi huma konxji mill-obbligi tagħhom dwar id-drittijiet tal-bniedem u l-implimentazzjoni rigoruża tagħhom skond il-kodiċi ta' etika għas-sistema tal-ħabsijiet u mal-konvenzjonijiet internazzjonali ratifikati mill-Albanija, b'mod partikolari l-Konvenzjoni Ewropea dwar id-Drittijiet tal-Bniedem.

                  —

                  Jiġi garantit li d-dinjità tal-bniedem u s-sigurezza personali jiġu rrispettati f'ċentri ta' detenzjoni, ħabsijiet u istituzzjonijiet mentali, skond il-konvenzjonijiet internazzjonali.

            Drittijiet ċivili u politiċi

                  —

                  Jiġu indirizzati każijiet ta' maltrattament mill-entitajiet ta' l-infurzar tal-liġi permezz ta' prosekuzzjoni xierqa tal-ħatja.

                  —

                  Jissaħħaħ l-aċċess għall-ġustizzja.

                  —

                  Tiġi żgurata l-osservanza tal-konvenzjonijiet internazzjonali rilevanti fl-istabbiliment u l-ġestjoni ta' faċilitajiet penitenzjarji ġodda.

                  —

                  Tiġi allinjata ma' standards Ewropej u tiġi implimentata l-leġiżlazzjoni ta' l-Albanija dwar il-malafama.

                  —

                  Titħaffef l-adozzjoni ta' leġiżlazzjoni effikaċi biex tiġi żgurata trasparenza fis-settur tal-pussess tal-medja.

                  —

                  Tiġi implimentata bis-sħiħ il-leġiżlazzjoni attwali dwar l-istampa u l-indipendenza ġurnalistika, tiġi kkoordinata leġiżlazzjoni ġdida dwar il-libertà ta' l-espressjoni u tiġi żviluppata leġiżlazzjoni komprensiva dwar il-medja elettronika f'konformità ma' l-istandards Ewropej.

            Drittijiet soċjali u ekonomiċi

                  —

                  Isiru aktar sforzi għall-prevenzjoni tal-vjolenza domestika.

                  —

                  Jittieħdu miżuri ulterjuri biex jiġi trattat ix-xogħol mill-minuri, inkluża l-adozzjoni ta' leġiżlazzjoni xierqa u l-provvediment ta' riżorsi biex ikunu garantiti d-drittijiet tat-tfal.

                  —

                  Jiġu żviluppati servizzi bbażati fil-komunità u għajnuna lil persuni dipendenti, inkluż fil-qasam tas-saħħa mentali.

                  —

                  Tiġi żgurata protezzjoni sħiħa kontra d-diskriminazzjoni mill-aspetti kollha, inkluż permezz ta' l-implimentazzjoni ta' u t-tisħiħ ta' strutturi biex tkun indirizzata l-ugwaljanza bejn is-sessi.

                  —

                  Jitħaffu aktar kemm l-ewwel reġistrazzjoni ta' proprjetajiet u l-ipproċessar ta' talbiet għar-restituzzjoni u jiġi żgurat li l-mekkaniżmi għall-kumpens huma sostenibbli u li dawn il-proċessi huma kkoordinati sew ma' l-inizjattivi tal-legalizazzjoni tal-proprjetà.

            Drittijiet tal-minoranzi, drittijiet kulturali u protezzjoni tal-minoranzi

                  —

                  Jiġu implimentati l-impenji taħt il-Konvenzjoni Qafas tal-Kunsill ta' l-Ewropa għall-Protezzjoni tal-Minoranzi Nazzjonali tul l-Albanija kollha, partikolarment fir-rigward ta' l-użu ta' lingwi minoritarji ma' l-awtoritajiet, l-espożizzjoni ta' ismijiet lokali tradizzjonali u li jsir provvedimenti xierqa għall-edukazzjoni fil-lingwi minoritarji.

                  —

                  Tiġi implimentata l-istrateġija nazzjonali għar-Roma u jiġi żgurat finanzjament xieraq, bħala parti mill-istrateġija tal-gvern għall-ġlieda kontra l-faqar u l-esklużjoni soċjali.

                  —

                  Titrawwem ir-reġistrazzjoni, inkluża r-registrazzjoni tat-twelid, ta' membri tal-komunità minoritarja tar-Roma.

                  —

                  Tiġi pprovduta data soda dwar minoranzi fl-Albanija.

            Kwistjonijiet reġjonali u obbligi internazzjonali

                  —

                  Ikun hemm konformità ma' l-impenji tal-proċess ta' stabilizzazzjoni u assoċjazzjoni f'termini ta' kooperazzjoni reġjonali u relazzjonijiet tajba mal-ġirien, inkluż bil-promozzjoni tat-transizzjoni mill-Patt ta' Stabbiltà għal qafas ta' kooperazzjoni aktar reġjonalizzat u l-implimentazzjoni effikaċi tal-Ftehim dwar il-Kummerċ Ħieles ta' l-Ewropa Ċentrali.

                  —

                  Jiġi konklużi u implimentati ftehim mal-pajjiżi ġirien u yiġi żgurata implimentazzjoni effikaċi, l-aktar dwar kooperazzjoni transkonfinali, il-ġlieda kontra l-kriminalità organizzata, it-traffikar u l-kuntrabandu, il-kooperazzjoni ġudizzjarja, il-ġestjoni tal-fruntieri, ir-riammissjoni, l-ambjent, it-trasport u l-enerġija.

            Kriterji ekonomiċi

                  —

                  Titkompla l-implimentazzjoni ta' politika fiskali orjentata lejn l-istabbiltà li timmira għal konsolidazzjoni fiskali u twassal għal inflazzjoni baxxa u sostenibbiltà esterna.

                  —

                  Titkompla r-riforma fiskali bil-għan li tissaħħaħ l-amministrazzjoni tad-dħul u tittejjeb il-kapaċità għall-ġestjoni tad-dejn.

                  —

                  Titkompla politika monetarja li twassal għall-objettiv ta' kisba u żamma ta' stabbiltà fil-prezzijiet biex jitnaqqsu u jiġu ankrati l-aspettattivi ta' l-inflazzjoni.

                  —

                  Jitkompla l-ħolqien ta' uffiċċju ta' informazzjoni dwar il-krediti biex jgħin fis-salvagwardja tal-portafoll ta' kreditu tas-sistema bankarja li qed jikber rapidament.

                  —

                  Titnaqqas l-ekonomija informali permezz ta' l-infurzar effikaċi u mingħajr diskriminazzjoni ta' leġiżlazzjoni dwar it-taxxa u tiġi intensifikata l-ġlieda kontra l-frodi fiskali.

            Standards Ewropej
      Suq intern
      Il-moviment liberu ta' merkanzija

                  —

                  Tiżdied aktar is-sensibilizzazzjoni ta' operaturi ekonomiċi fir-rigward tal-kunċetti ta' standards u ċertifikazzjoni u l-importanza tagħhom fil-kummerċ internazzjonali.

                  —

                  Tiġi adottata u tinbeda l-implimentazzjoni ta' l-istrateġija nazzjonali ta' sorveljanza tas-suq għall-prodotti industrijali u l-ikel.

                  —

                  Tiġi adottata leġiżlazzjoni ġdida dwar il-protezzjoni tal-konsumaturi kompatibbli ma' l-acquis. Jissaħħaħ id-dipartiment għall-protezzjoni tal-konsumatur.

            Moviment ta' persuni, servizzi u dritt ta' l-istabbiliment

                  —

                  Tiġi żgurata distinzjoni ċara bejn il-provvediment temporanju u permanenti tas-servizzi u l-kompatibbiltà mar-rekwiżiti tal-Ftehim ta' Stabbilizzazzjoni u Assoċjazzjoni.

                  —

                  Jissaħħaħ il-qafas regolatorju għas-sorveljanza finanzjarja fis-settur bankarju u s-settur mhux bankarju u l-kapaċità ta' l-Awtorità tas-Sorveljanza Finanzjarja.

            Moviment liberu tal-kapital

                  —

                  Jiġi awtorizzat l-akkwist ta' proprjetà immobbli minn ċittadini ta' l-UE fil-limiti previsti fl-Iskeda ta' Impenji Speċifiċi skond il-Ftehim Ġenerali dwar il-Kummerċ fis-Servizzi (GATS).

            Dwana u tassazzjoni

                  —

                  Tiġi allinjata aktar il-leġiżlazzjoni u l-proċeduri doganali ma' prassi ta' l-UE; b'mod partikolari, tiġi żgurata l-approssimazzjoni ta' regoli u proċeduri għat-transitu, l-imħażen tad-dwana, il-valutazzjoni doganali, il-kontrolli fiżiċi u l-analiżi tar-riskji għall-istandards ta' l-UE. Jiġi żgurat li t-tariffa nazzjonali tkun aġġornata fil-ħin abbażi tan-Nomenklatura Magħquda l-aktar reċenti.

                  —

                  Tiġi implimentata bis-sħiħ is-sistema kompjuterizzata għad-dikjarazzjonijiet doganali u l-ipproċessar tad-data doganali fl-uffiċċji kollha doganali.

                  —

                  Tiġi approssimata aktar il-leġiżlazzjoni tat-taxxa ma' l-acquis ta' l-UE, speċjalment fil-qasam tad-dazji tas-sisa, u jkun hemm impenn għall-prinċipji tal-Kodiċi ta' Kondotta għat-tassazzjoni tan-negozji, filwaqt li jiġi żgurat li miżuri tat-taxxa ġodda jikkonformaw ukoll ma' dawn il-prinċipji.

                  —

                  Tiġi rinfurzata l-kapaċità ta' l-amministrazzjoni fiskali, b'mod partikolari fl-oqsma tal-kontrolli u l-verifika tat-taxxa, sabiex tiżdied il-konformità u titnaqqas l-evażjoni tat-taxxa.

                  —

                  Jitkompla l-proċess tal-kompjuterizzazzjoni ta' l-uffiċċji fiskali.

            Kompetizzjoni

                  —

                  Tittejjeb u tiġi approssimata ma' l-acquis il-leġiżlazzjoni eżistenti dwar l-anti-trust biex jiġi rinfurzat il-kontroll tal-kompetizzjoni.

                  —

                  Tissaħħaħ il-kapaċità amministrattiva ta' l-awtorità tal-kompetizzjoni u l-provvediment ta' persunal u taħriġ xierqa.

                  —

                  Tiġi adottata leġiżlazzjoni implimentattiva dwar l-għajnuna statali.

                  —

                  Jitkompla l-aġġornament ta' l-inventarju ta' skemi ta' għajnuna statali.

            Akkwisti pubbliċi

                  —

                  Tiġi infurzata l-leġiżlazzjoni dwar l-akkwist pubbliku u jittieħdu passi biex din tiġi allinjata bis-sħiħ ma l-istandards ta' l-UE, speċjalment fir-rigward tas-settur ta' l-utilitajiet u r-rimedji.

                  —

                  Tisħiħ ulterjuri tal-kapaċità amministrattiva ta' l-Aġenzija għall-Akkwist Pubbliku, ta' l-entitajiet għall-akkwist pubbliku fl-ambitu tal-Ministeri kompetenti u l-gvernijiet lokali u l-qrati li jittrattaw l-akkwist pubbliku.

                  —

                  Tiġi żgurata l-investigazzjoni u l-prosekuzzjoni kriminali tar-reati marbuta ma' l-akkwist pubbliku.

            Liġi dwar il-proprjetà intellettwali

                  —

                  Titħejja strateġija nazzjonali u pjan ta' azzjoni għal żviluppi leġislattivi ulterjuri għat-tisħiħ tad-drittijiet ta' proprjetà intellettwali (DPI).

                  —

                  Tissaħħaħ il-kapaċità amministrattiva u ġudizzjarja għall-protezzjoni tad-DPI.

                  —

                  Jiġi intensifikat l-infurzar kontra l-piraterija u l-iffalsifikar.

                  —

                  Titkabbar ulterjorment is-sensibilizzazzjoni ta' kwistjonijiet dwar id-DPI fost il-komunità kummerċjali u l-korpi ta' l-infurzar tal-liġi, inkluża l-ġudikatura.

                  —

                  Tittejjeb il-leġiżlazzjoni dwar il-proprjetà industrijali.

            L-impjieg u l-linji politiċi soċjali

                  —

                  Jittejbu s-sistemi tal-protezzjoni soċjali u tkun miġġielda l-esklużjoni soċjali.

                  —

                  Jiġu adottati miżuri biex jiżdiedu r-rati ta' l-irreġistrar fl-iskejjel f'livell sekondarju u fost tfal f'żoni rurali, b'mod partikolari l-bniet, u fl-iskejjel vokazzjonali.

                  —

                  Jiġu żviluppati l-istrutturi u l-kapaċità amministrattivi xierqa fil-qasam tal-protezzjoni tal-konsumatur u tas-saħħa.

            Edukazzjoni u riċerka

                  —

                  Jitkomplew l-isforzi biex tittejjeb il-governanza tas-sistema edukattiva, it-taħriġ ta' l-għalliema u l-infrastruttura ta' l-edukazzjoni.

                  —

                  Tiġi implimentata l-liġi ġdida dwar l-dukazzjoni ogħla. Jiżdiedu l-isforzi għall-promozzjoni ta' involviment aħjar fil-programm Tempus.

            Kwistjonijiet dwar id-WTO

                  —

                  Tissaħħaħ il-kapaċità amministrattiva tad-Dipartiment tar-Relazzjonijiet u l-Kooperazzjoni Ekonomika mad-WTO fil-Ministeru ta' l-Affarijiet Ekonomiċi.

            Linji ta' politika settorjali
      Industrija u SMEs

                  —

                  Jitħaffef il-progress dwar l-implimentazzjoni tal-Karta Ewropea għall-Impriżi Żgħar u ta' Daqs Medju.

                  —

                  Jiġu implimentati ulterjorment il-pjani ta' azzjoni biex jitneħħew l-ostakoli amministrattivi għan-negozju u l-investiment u biex tiġi trattata l-ekonomija informali u li tiġi żgurata l-implimentazzjoni xierqa, mhux diskrezzjonali u mhux diskriminatorja ta' leġiżlazzjoni, regoli u proċeduri relatati man-negozju. Jitnaqqsu regolamenti obsoleti u li huma ineffiċjenti permezz ta' proċeduri regolatorji tal-giljottina.

                  —

                  Tiżdied ir-riċerka tal-politika fi kwistjonijiet ta' innovazzjoni u kompetittività għall-kumpanniji żgħar u jiġu implimentati programmi ta' sostenn.

            Agrikoltura u sajd

                  —

                  Tiġi adottata liġi ġdida dwar l-ikel f'konformità ma' l-istandards ta' l-UE, tissaħħaħ is-sistema tas-sigurezza ta' l-ikel u sistemi ta' kontroll relatati.

                  —

                  Tiġi rinfurzata l-kapaċità tal-laboratorji fis-setturi tas-sigurezza fl-ikel, u dawk veterinarji u fitosanitarji.

                  —

                  Tittejjeb il-leġiżlazzjoni dwar is-sigurezza fl-ikel, u dik fitosanitarja u veterinarja, u tinbeda l-implimentazzjoni tagħha.

                  —

                  Tittejjeb is-sistema ta' identifikazzjoni ta' annimali bovini u r-reġistrazzjoni tal-movimenti tagħhom, u tinbeda l-implimentazzjoni ta' sistema ta' identifikazzjoni u reġistrazzjoni ta' movimenti għall-qżieqeż, in-ngħaġ u l-mogħoż.

                  —

                  Jittejjeb il-kontroll ta' mard ta' l-annimali, inkluż it-teħid ta' kampjuni u r-rappurtar.

            L-ambjent

                  —

                  Tissaħħaħ il-kapaċità amministrattiva u l-koordinazzjoni fil-livelli nazzjonali u lokali.

                  —

                  Tiġi implimentata bis-sħiħ il-leġiżlazzjoni dwar il-valutazzjoni ta' l-impatt ambjentali.

                  —

                  Tiġi adottata strateġija għall-approssimazzjoni ulterjuri tal-leġiżlazzjoni ambjentali ma' l-acquis u tiġi implimentata sew il-leġiżlazzjoni eżistenti, speċjalment rigward l-infurzar.

                  —

                  Jitkomplew ikunu trattata ż-żoni sensittivi ambjentali tal-miżbla għall-iskart solidu ta' Sharra u ż-żona ta' l-estrazzjoni taż-żejt ta' Patos-Marinez.

                  —

                  Jiġu żviluppati u implimentati ulterjorment l-istrateġija nazzjonali għall-ilma u s-sanità u l-istrateġija rurali għall-provvista ta' l-ilma u s-sistema tad-dranaġġ u tiġi żviluppata u tinbeda l-implimentazzjoni ta' strateġija għall-approssimazzjoni progressiva għall-acquis fil-qasam tal-provvista ta' l-ilma u s-sanità.

                  —

                  Jiġu implimentati konvenzjonijiet internazzjonali, li għalihom hija parti l-Albanija, fil-qasam tal-protezzjoni tan-natura.

            Il-politika tat-trasport

                  —

                  Jiġi implimentat il-pjan nazzjonali għat-trasport, inklużi l-ippjanar u l-ibbaġitjar għall-manutenzjoni ta' l-assi tat-trasport, u tiġi adottata u implimentata l-istrateġija nazzjonali għat-trasport, inkluża l-istrateġija għas-settur ferrovjarju.

                  —

                  Titkompla l-implimentazzjoni tal-memorandum ta' ftehim dwar l-iżvilupp tan-netwerk prinċipali tat-trasport reġjonali fl-Ewropa tax-Xlokk (South East Europe – SEE) u tissaħħaħ il-kooperazzjoni ma' l-Osservatorju tat-Trasport ta' l-Ewropa tax-Xlokk.

                  —

                  Jittieħdu miżuri biex jittejbu l-kondizzjonijiet tas-sigurtà fit-toroq, inkluża approssimazzjoni għall-acquis ta' l-UE dwar piżijiet u dimensjonijiet, it-testijiet tal-kondizzjoni tal-vetturi għas-sewqan fit-toroq, l-ispezzjonijiet tekniċi fit-toroq, il-liċenzji tas-sewqan, it-takografi u d-dokumenti tar-reġistrazzjoni tal-vetturi.

                  —

                  Jittieħdu miżuri għall-prevenzjoni ta' bini illegali tul toroq ġodda, partikolarment tul toroq ta' aċċess perikolużi mibnija privatament.

                  —

                  Titħejja dikjarazzjoni dwar in-netwerk ferrovjarju għal aċċess miftuħ għall-użu ta' l-infrastruttura u jiġi adottat u implimentat pjan ta' negozju ferrovjarju.

                  —

                  Jiġu implimentati l-impenji ta' l-Albanija taħt l-ewwel fażi ta' transizzjoni tal-Ftehim dwar l-Ispazju ta' l-Avjazzjoni Komuni Ewropew, inkluża l-implimentazzjoni tal-leġiżlazzjoni ta' l-avjazzjoni rilevanti.

                  —

                  Jiġi implimentat il-pjan ta' azzjoni li jitratta n-nuqqasijiet identifikati fl-awtorità ta' l-avjazzjoni ċivili fir-rigward tal-kontrolli ta' sigurtà tal-linji ta' l-ajru tal-pajjiż.

                  —

                  Jittejbu l-kondizzjonijiet tas-sigurtà marittima, b'mod partikolari r-rata ta' detenzjoni tal-vapuri Albaniżi taħt il-Memorandum ta' Ftehim ta' Pariġi.

            L-enerġija

                  —

                  Tiġi approvata u implimentata l-istrateġija nazzjonali riveduta għas-settur ta' l-enerġija, b'konsiderazzjoni kontinwa għall-importanza tal-valutazzjonijiet ta' l-impatt ambjentali (EIA).

                  —

                  Jintlaħqu r-rekwiżiti tat-Trattat Komunitarju dwar l-Enerġija fil-qasam tal-gass u ta' l-elettriku.

            Is-soċjetà ta' l-informazzjoni u l-medja

                  —

                  Jiġi żgurat li l-leġiżlazzjoni dwar il-komunikazzjoni elettronika hija konformi ma' l-acquis u li tiġi infurzata u jittieħdu miżuri biex jinkiseb suq kompetittiv għan-netwerks u s-servizzi ta' komunikazzjoni elettronika.

                  —

                  Tissaħħaħ il-kompetenza u l-kapaċità ta' l-Entità Regolatorja tat-Telekomunikazzjonijiet.

                  —

                  Tiġi allinjata l-leġiżlazzjoni Albaniża mal-Konvenzjoni Ewropea dwar it-Televiżjoni Transkonfinali u d-direttiva dwar it-Televiżjoni mingħajr Fruntieri.

                  —

                  Tissaħħaħ il-kapaċità amministrattiva tal-Kunsill Nazzjonali tar-Radju u t-Televiżjoni u jiġu adottati l-istrateġija għall-iżvilupp tas-settur tar-radju u tat-televiżjoni u jiġi aġġornat il-pjan nazzjonali aġġornat għall-frekwenzi analogi u diġitali għar-radju u t-televiżjoni.

            Il-kontroll finanzjarju

                  —

                  Tiġi riveduta il-karta ta' politika dwar il-kontroll intern u finanzjarju pubbliku u l-pjan ta' azzjoni u tiġi definita b'mod ċar il-funzjoni tal-verifika interna, separatament minn funzjonijiet oħrajn ta' kontroll u spezzjoni. Jiġi żviluppat servizz xieraq ta' spezzjoni għall-ġlieda kontra l-frodi.

                  —

                  Jiġi żgurat li l-Liġi dwar il-Verifika Interna u l-abbozz tal-Liġi Baġitarja organika huma f'konformità ma' standards rikonoxxuti internazzjonalment.

                  —

                  Tissaħħaħ l-indipendenza ta' l-Istitut Suprem tal-Verifika.

            L-istatistika

                  —

                  Tissaħħaħ il-kapaċità ta' l-Uffiċċju ta' l-Istatistika.

            Il-ġustizzja, il-libertà u s-sigurtà
      Il-viża, il-kontroll tal-fruntieri, l-ażil u l-migrazzjoni

                  —

                  Jinħarġu dokumenti ta' vjaġġar f'konformità ma' standards internazzjonali, tiġi żgurata l-kapaċità amministrattiva meħtieġa biex dan isir, u jiġi stabbilit netwerk ċentralizzat ta' IT għall-amministrazzjoni ta' viżi.

                  —

                  Jiġu adottati emendi għal-Liġi dwar il-frustieri biex il-leġiżlazzjoni dwar il-viża titqarreb lejn l-istandards ta' l-UE.

                  —

                  Jiġu implimentati l-istrateġija u l-pjan ta' azzjoni tal-ġestjoni integrata tal-fruntieri, waqt li tingħata attenzjoni partikolari lill-kooperazzjoni fil-fruntiera bejn l-uffiċjali tad-dwana u l-pulizija tal-fruntiera.

                  —

                  Jiġi żgurat li l-ġestjoni tal-punti tal-qsim kollha fuq il-fruntieri, partikolarment fil-portijiet ta' Durres u Vlora, tikkonforma ma' l-istandards ta' l-UE.

                  —

                  Jiġi implimentat il-ftehim ta' riammissjoni KE/Albanija u jiġu nnegozjati ftehim ta' riammissjoni mal-pajjiżi ta' oriġini tal-migranti fi transitu.

                  —

                  Tiġi ffokata kapaċità amministrattivi u finanzjarji suffiċjenti għall-implimentazzjoni ta' leġiżlazzjoni dwar l-ażil u l-migrazzjoni u l-istrateġiji u l-pjani ta' azzjoni nazzjonali relatati.

            Money laundering

                  —

                  Jittieħdu l-miżuri meħtieġa biex tiġi infurzata aħjar il-leġiżlazzjoni kontra l-money laundering f'termini ta' prevenzjoni, kundanni, konfiski, sekwestri u ffriżar ta' assi.

                  —

                  Tittejjeb il-kapaċità ta' l-unità ta' l-intelligence finanzjarja, l-uffiċċji tal-prosekutur u l-Unità tal-pulizija għall-Kriminalità Ekonomika billi jiġu żgurati riżorsi xierqa finanzjarji u ta' l-IT u billi tittejjeb il-kooperazzjoni fil-livell tax-xogħol.

                  —

                  Tiġi allinjata l-Liġi dwar il-prevenzjoni tal-money laundering ma' l-acquis u mar-rakkomandazzjonijiet tat-Task Force ta' Azzjoni dwar l-Azzjoni Finanzjarja u ta' Moneyval tal-Kunsill ta' l-Ewropa.

                  —

                  Tissaħħaħ il-kapaċità ta' l-aġenzija għall-amministrazzjoni ta' l-assi maqbuda u kkonfiskati.

                  —

                  Tittejjeb ulterjorment il-kooperazzjoni ma' l-awtoritajiet ta' pajjiżi oħrajn.

                  —

                  Jiġi żgurat infurzar sew ta' l-obbligi tar-rappurtaġġ u jiġu eżaminati l-imiti tar-rappurtaġġ ta' transazzjonijiet.

                  —

                  Jittieħdu miżuri aktar effikaċi għat-tnaqqis ta' l-użu tal-flus kontanti fl-ekonomija.

            Drogi

                  —

                  Tiġi implimentata l-istrateġija nazzjonali kontra d-droga, il-pjan ta' azzjoni relatat u r-rakkomandazzjonijiet tal-mini Grupp ta' Dublin.

                  —

                  Jittejjeb it-taħriġ, it-tagħmir u l-kontinwità tal-ġestjoni ta' l-uffiċjali tal-pulizija involuti fil-ġlieda kontra d-drogi u jittieħdu passi ulterjuri biex tiġi żgurata koordinazzjoni aħjar, kemm fil-livell domestiku kif ukoll ma' sħab f'pajjiżi oħrajn, fil-ġlieda kontra d-drogi.

                  —

                  Jiġu identifikati u mressqa għall-prosekuzzjoni dawk responsabbli għall-korruzzjoni relatata mad-drogi fil-livelli kollha fl-amministrazzjoni pubblika.

                  —

                  Tiġi żgurata trasparenza akbar fl-għadd tas-sekwestri u jittieħdu miżuri biex jiġu eliminati b'mod xieraq id-drogi sekwestrati f'każijiet antiki.

                  —

                  Tiġi implimentata strateġija globali bbilanċjata biex tiġi trattata d-domanda għad-drogi, inkluża l-prevenzjoni, it-trattament u r-riabilitazzjoni ta' dawk dipendenti fuq id-droga.

            Pulizija

                  —

                  Tiġi żgurata implimentazzjoni sħiħa tad-dispożizzjonijiet dwar il-gradi inklużi fil-Liġi l-ġdida tal-Pulizija ta' l-Istat.

                  —

                  Tittejjeb il-kapaċità ta' ġestjoni tal-pulizija ta' l-Istat Albaniża.

                  —

                  Tissaħħaħ l-unità ta' l-affarijiet interni tal-pulizija u tiġi żgurata l-prosekuzzjoni xierqa ta' uffiċjali tal-pulizija ħatja ta' reati kriminali.

                  —

                  Jiġi stabbilit u jitħaddem manwal konsolidat ta' proċeduri għall-uffiċjali tal-pulizija kriminali kollha.

                  —

                  Tiġi implimentata l-istrateġija dwar iż-żamma ta' l-ordni fil-komunità.

            Ġlieda kontra l-kriminalità organizzata u t-terroriżmu

                  —

                  Jittieħdu miżuri ulterjuri biex tissaħħaħ il-kooperazzjoni bejn id-diversi korpi statali involuti fil-ġlieda kontra l-kriminalità organizzata u t-terroriżmu u, b'mod partikolari, bejn l-awtoritajiet ġudizzjarji u l-pulizija.

                  —

                  Jittieħdu miżuri ulterjuri biex jiġu stabbiliti sistemi koerenti u kkoordinati ta' ġbir u pproċessar ta' intelligence.

                  —

                  Jissaħħaħ l-użu ta' mezzi investigattivi speċjali, l-interċettazzjoni tat-telekomunikazzjoni u l-użu ta' l-informazzjoni mill-intelligence.

                  —

                  Jiġu attwati b'urġenza ta' miżuri prattiċi biex tiġi garantita l-protezzjoni tax-xhieda.

                  —

                  Tissaħħaħ kooperazzjoni domestika u internazzjonali għall-prevenzjoni tat-traffikar tal-bnedmin u għall-impjieg tal-persunal ta' l-unità tal-pulizija ta' kontra t-traffikar.

                  —

                  Jittieħdu miżuri biex l-analisti u l-investigaturi ta' kontra t-terroriżmu jingħataw tagħmir u taħriġ aħjar.

            Protezzjoni ta'data personali

                  —

                  Tiġi allinjata l-liġi attwali dwar il-protezzjoni ta' data personali ma' l-acquis, u l-Konvenzjoni tal-Kunsill ta' l-Ewropa dwar il-protezzjoni ta' data personali.

                  —

                  Tiġi stabbilita awtorità superviżorja indipendenti għall-protezzjoni ta' data b'setgħat suffiċjenti fuq is-setturi pubbliċi u privati u riżorsi finanzjarji u umani suffiċjenti.

            3.2.   PRIJORITAJIET FUQ PERIJODU MEDJU
      Kriterji politiċi
      Demokrazija u l-istat tad-dritt
      Governanza

                  —

                  Tiġi żgurata implimentazzjoni effettiva u sorveljanza ta' l-istrateġija nazzjonali għall-iżvilupp u l-integrazzjoni.

            Amministrazzjoni pubblika

                  —

                  Jiġi żgurat li s-setturi ta' l-amministrazzjoni responsabbli għall-implimentazzjoni tad-dispożizzjonijiet tal-Ftehim ta' Stabbilizzazzjoni u Assoċjazzjoni (FSA) u dawk involuti fl-implimentazzjoni ta' l-assistenza finanzjarja tal-KE jitħarrġu b'mod xieraq u jkollhom tagħmir biex ikunu jistgħu jaqdu dmirijiethom.

                  —

                  Jiġu introdotti maniġġar u taħriġ orjentati lejn ir-riżultati għall-impjegati taċ-ċivil.

                  —

                  Tiġi mfassla u implimentata struttura ta' salarji għall-impjegati taċ-ċivil li tippermetti kemm ippjanar baġitarju xieraq kif ukoll struttura għal karriera motivanti.

                  —

                  Tiġi żgurata s-sostenibbiltà tar-riformi fl-amministrazzjoni pubblika.

            Sistema ġudizzjarja

                  —

                  Tiġi żgurata l-prosekuzzjoni ta reati serji, speċjalment il-kriminalità organizzata, b'attenzjoni partikolari għall-mekkaniżmi ta' kooperazzjoni transkonfinali.

                  —

                  Tiġi rinfurzata l-leġiżlazzjoni dwar il-protezzjoni tax-xhieda.

                  —

                  Jiġi żgurat taħriġ kontinwu u xieraq għall-imħallfin u l-prosekuturi, inkluż dwar id-drittijiet tal-bniedem, l-etika u kwistjonijiet kummerċjali u korporattivi u kwistjonijiet relatati mal-FSA.

                  —

                  Tiġi żgurata s-sostenibbiltà finanzjarja ta' l-iskola tal-maġistratura.

                  —

                  Jiġu riveduti r-rwol u l-kwalifiki ta' l-amministraturi ġudizzjarji u dawn jiġu inkorporati progressivament tagħhom fis-servizz ċivili, filwaqt li tiġi żgurata parità fis-salarju mal-persunal tal-ministeri.

            Politika kontra l-korruzzjoni

                  —

                  Jiġu implimentati l-Konvenzjonijiet Ewropej dwar il-Korruzzjoni f'Materji Kriminali u Ċivili ratifikati mill-Albanija u l-konvenzjonijiet rilevanti tan-NU.

                  —

                  Jinkisbu riżultati sinifikanti fil-ġlieda kontra l-korruzzjoni, fil-livelli kollha u fl-oqsma kollha, bl-infurzar ta' leġiżlazzjoni xierqa.

            Drittijiet tal-bniedem u l-protezzjoni tal-minoranzi
      Osservanza tal-liġi internazzjonali dwar id-drittijiet tal-bniedem

                  —

                  Jiġi żgurat li d-detenuti u l-priġunieri taħt kustodja jkunu ttrattati skond l-istandards internazzjonali.

            Drittijiet ċivili u politiċi

                  —

                  Tittejjeb is-sistema tal-ġustizzja għall-minorenni.

                  —

                  Tiġi żgurata konformità mal-Konvenzjoni tal-Kunsill ta' l-Ewropa għall-Prevenzjoni tat-Tortura u t-Trattament jew l-Ikkastigar, Inuman jew Degradanti.

                  —

                  Tiġi adottata leġiżlazzjoni komprensiva kontra d-diskriminazzjoni, u jiġi żgurat sostenn istituzzjonali xieraq għall-vittmi inkluż minn istituzzjonijiet eżistenti responsabbli għad-drittijiet tal-bniedem.

                  —

                  Tiġi infurzata leġiżlazzjoni dwar ir-restituzzjoni/kumpens ta' proprjetajiet ikkonfiskati matul il-perijodu komunista.

                  —

                  Jiġi kkompletat il-proċess ta' reġistrazzjoni ta' l-art.

                  —

                  Jiġi żgurat li t-trasferimenti tal-proprjetà jitwettqu skond il-liġi u jiġi żgurat il-funzjonament xieraq tal-korpi kollha involuti fil-proċess (nutara, reġistru tal-proprjetà, eċċ.).

                  —

                  Tiġi infurzata leġiżlazzjoni dwar medja stampata u elettronika, waqt li jittieħed kont ta' standards Ewropej.

                  —

                  Jiġi żgurat li l-allokazzjoni tal-frekwenzi televiżivi ssir b'mod ġust u mhux diskriminatorju, skond il-pjan nazzjonali, u li r-rekwiżiti jkunu rrispettati b'mod sħiħ mix-xandara, u tittejjeb in-newtralità tas-servizz pubbliku tax-xandir.

                  —

                  Titħeġġeġ il-parteċipazzjoni attiva ta' NGO’s u organizzazzjonijiet oħrajn tas-soċjetà ċivili fil-proċess tat-teħid tad-deċiżjonijiet mill-gvern u t-titjib kontinwu fil-kwalità tal-ġurnaliżmu.

            Kwistjonijiet reġjonali u obbligi internazzjonali

                  —

                  Jiġi promoss aktar id-djalogu reġjonali, l-istabbiltà, ir-relazzjonijiet tajba mal-viċinat u l-kooperazzjoni.

                  —

                  Jiġi allinjat il-ftehim konkluż ma' l-Istati Uniti dwar il-kondizzjonijiet ta' ċessjoni ta' persuni lill-Qorti Kriminali Internazzjonali f'konformità mal-prinċipji gwida ta' l-UE adottati mill-Kunsill Ewropew f'Settembru 2002.

            Kriterji ekonomiċi

                  —

                  Titnaqqas ir-rata fiskali fuq is-salarji u jittejbu l-istruttturi għall-inċentivi u l-flessibbiltà fis-suq tax-xogħol biex jogħlew ir-rati ta' parteċipazzjoni u impjieg, filwaqt li jiġu żgurati r-riżorsi fiskali bit-twessigħ tal-bażi fiskali u t-titjib fil-konformità, b'ritmu mkejjel u prudenti biex tiġi żgurata s-sostenibbiltà tal-finanzi pubbliċi.

                  —

                  Tittejjeb is-sistema edukattiva bil-għan li jiżdied il-provvediment tal-kompetenzi mfittxija, jiġi mrawwem l-impjieg u t-tkabbir ekonomiku għall-perijodu fit-tul.

                  —

                  Tiġi aġġornata l-infrastruttura tal-pajjiż, b'mod partikolari fl-enerġija u t-trasport, sabiex tissaħħaħ il-kompetittività ta' l-ekonomija kollha.

                  —

                  Titħaffef il-privatizzazzjoni ta' l-imprizi pubbliċi biex tissaħħaħ il-governanza korporattiva u jitnaqqas it-telf kważi fiskali.

                  —

                  Jittejjeb l-ambjent kummerċjali biex jiżdied l-investiment barrani dirett ġdid (greenfield).

                  —

                  Jiġu stabbiliti proċeduri effettivi għall-iżvelar, it-trattament u s-segwitu tal-każijiet ta' frodi (suspettati) u irregolaritajiet oħrajn li jaffetwaw il-fondi nazzjonali u internazzjonali.

            Standards Ewropej
      Suq intern
      Moviment liberu ta' oġġetti

                  —

                  Tiġi żgurata kapaċità amministrattiva għall-implimentazzjoni tar-rekwiżiti tal-FSA u l-IA f'dan il-qasam.

                  —

                  Isir progress ulterjuri fl-adozzjoni ta' standards Ewropej u jitħaffu l-isforzi biex issir membru sħiħ ta' l-organizzazzjonijiet Ewropej ta' l-istandardizzazzjoni.

                  —

                  Isir progress fit-traspożizzjoni ta' approċċ ġdid u u globali u direttivi b'approċċ qadim.

                  —

                  Tiġi stabbilita sistema ta' sorveljanza tas-suq.

                  —

                  Jiġi żgurat funzjonament imtejjeb tal-korpi responsabbli għall-istandardizzazzjoni, l-akkreditazzjoni u ċ-ċertifikazzjoni u ta' dawk responsabbli għall-metroloġija u l-ikkalibrar, b'kont meħud ta' l-aħjar prassi tal-KE.

                  —

                  Tiġi żgurata s-sħubija ta' l-Albanija fl-organizzazzjoni tal-Kooperazzjoni Ewropea għall-Akkreditazzjoni.

            Moviment tal-persuni, servizzi u d-dritt ta' l-istabbiliment

                  —

                  Tiġi approvata leġiżlazzjoni dwar l-impjieg ta' barranin u jittieħdu miżuri għall-koordinazzjoni tas-servizzi tas-sigurtà soċjali.

                  —

                  Jiġi żgurat li l-leġiżlazzjoni dwar id-dritt ta' stabbiliment tiġi implimentata b'mod ġust u imparzjali.

            Moviment liberu tal-kapital

                  —

                  Isir progress lejn l-issodisfar ta' l-impenji ta' l-Albanija mal-FSA dwar liberalizzazzjoni sħiħa tal-moviment tal-kapital, inkluż l-iżgurar ta' l-istess trattament għal ċittadini ta' l-UE u Albaniżi dwar investimenti ta' portafoll u tislif u kreditu finanzjarju b'maturità iqsar minn sena.

            Dwana u tassazzjoni

                  —

                  Tiġi żgurata approssimazzjoni kontinwa ma' l-acquis ta' l-UE tal-leġiżlazzjoni doganali u fiskali ta' l-Albanija, u tiżdied il-kapaċità amministrattiva biex tiġi implimentata l-leġiżlazzjoni doganali u fiskali u biex jiġu miġġielda l-korruzzjoni, l-kriminalità transkonfinali u l-evażjoni fiskali.

                  —

                  Tittejjeb it-trasparenza u l-iskambju ta' informazzjoni ma' l-Istati Membri ta' l-UE sabiex jiġi ffaċilitat l-infurzar ta' miżuri li jipprevjenu l-evitar jew l-evażjoni tat-taxxi.

            Kompetizzjoni

                  —

                  Jittejjeb ulterjorment ir-rekord ta' l-infurzar fl-oqsma ta' l-anti-trust u l-kontroll ta' l-għajnuna statali.

                  —

                  Jiġi kkompletat l-allinjament ta' skemi ta' għajnuna statali ma' regoli Komunitarji tal-kompetizzjoni, kif stipulat fil-ftehim temporanju.

            Akkwist pubbliku

                  —

                  Tiġi żgurata l-kompatibbiltà tal-qafas legali ta' l-Albanija ma' l-acquis ta' l-UE.

                  —

                  Jinkisbu strutturi ta' l-akkwist pubbliku kompletament operattivi, waqt li jiġi żgurat it-tħaddim tal-proċeduri ta' akkwist pubbliku f'konformità stretta mal-liġi u r-rekwiżiti tal-FSA.

            Liġi dwar il-proprjetà intelletwali

                  —

                  Jiġu implimentati bis-sħiħ konvenzjonijiet internazzjonali ratifikati fil-qasam tad-drittijiet ta' proprjetà intellettwali, kummerċjali u industrijali.

                  —

                  Tiġi implimentata sew il-leġiżlazzjoni dwar id-drittijiet tal-proprjetà intellettwali u jinkisbu riżultati mtjeba fil-ġlieda kontra l-piraterija u l-iffalsifikar.

                  —

                  Tiġi garantita kapaċità amministrattiva suffiċjenti għall-konformità mar-rekwiżiti tal-FSA f'dan il-qasam.

            Impjieg u linji ta' politika soċjali

                  —

                  Tiġi ffaċiltata l-inklużjoni tan-nisa fis-suq tax-xogħol u l-parteċipazzjoni tagħhom fil-proċess tat-teħid ta' deċiżjonijiet.

                  —

                  Jiġu integrati strateġiji għall-impjieg u t-taħriġ vokazzjonali fil-linji ta' politika soċjali, edukattiva, fiskali, ta' intrapriża u reġjonali. Tiġi trattata l-implimentazzjoni ta' impenji internazzjonali fis-saħħa b'mod partikolari r-regolamenti internazzjonali dwar is-saħħa.

                  —

                  Isir progress ma' l-allinjament ta' standards ta' kwalità għat-trasfużjoni tad-demm u komponenti tad-demm mal-leġiżlazzjoni ta' l-UE.

                  —

                  Tinbeda l-implimentazzjoni ta' l-Istrateġija Nazzjonali għas-Sistema tas-Saħħa 2007 sa 2013.

            Edukazzjoni u Riċerka

                  —

                  Jitkomplew l-isforzi biex tittejjeb il-kwalità ta' l-edukazzjoni u biex tinħoloq sistema moderna ta' edukazzjoni u taħriġ vokazzjonali, u tiġi promossa l-kooperazzjoni reġjonali fil-qasam ta' l-edukazzjoni ogħla.

            Linji ta' politika settorjali
      Industrija u SMEs

                  —

                  Tiġi infurzata leġiżlazzjoni kummerċjali mtjeba.

                  —

                  Jiġi żgurat li l-istrateġija għall-ġlieda kontra l-ekonomija informali żżomm il-pass ma' żviluppi fis-settur.

                  —

                  Jiġu żviluppati ulterjorment strutturi ta' sostenn speċjalizzati għan-negozji (per eżempju inkubatriċi u raggruppamenti ta' impriżi) u tiġi eżaminata l-fattibbiltà ta' park kummerċjali/teknoloġiku.

                  —

                  Jinbdew it-tfassil u l-applikazzjoni ta' politika integrata ta' riċerka u jiġu żviluppati ulterjorment miżuri għall-promozzjoni ta' l-innovazzjoni u l-kompetittività għall-kumpanniji żgħar.

                  —

                  Jiġu introdotti standards ta' żvelar u rappurtar finanzjarju konformi ma' standards ta' l-UE u jiġi żgurat infurzar effettiv.

                  —

                  Titkompla l-implimentazzjoni tal-Karta Ewropea għall-Impriżi ż-Żgħar.

            Agrikoltura u sajd

                  —

                  Jiġu żviluppati strateġiji għall-użu ta' l-art, is-suq ta' l-art, l-iżvilupp rurali, id-diversifikazzjoni ta' l-attivitajiet agrikoli u t-tisħiħ tal-kompetittività agrikola.

                  —

                  Jinkiseb titjib sostanzjali f'termini ta' sigurtà alimentari (IATE) u kondizzjonijiet fitosanitarji u veterinarji, f'konformità mar-rekwiżiti tal-KE.

                  —

                  Tiġi vvalutata l-konformità ta' stabbilimenti agro-alimentari ma' rekwiżiti ta' l-UE, jiġi mħejji programm għall-immodernizzar tagħhom u tinbeda l-implimentazzjoni tiegħu.

                  —

                  Tinbeda azzjoni bil-ħsieb li jiġi żgurat kontroll effiċjenti tal-produzzjoni veġetali domestika, b'mod partikolari għall-prodotti b'rekwiżiti ta' l-UE speċifiċi, u tiġi stabbilita kapaċità analitika fis-settur fitosanitarju.

                  —

                  Jittieħdu miżuri biex jiġi żgurat li l-politika ta' sajd Albaniża tersaq eqreb lejn l-istandards ta' l-UE, b'mod partikolari fl-oqsma tal-ġestjoni tar-riżorsi, l-ispezzjoni u l-kontroll u fil-linji ta' politika tas-suq u strutturali.

            Ambjent

                  —

                  Jiġi stabbilit inventarju sħiħ taż-żoni sensittivi u jitkomplew l-isforzi biex jiġu trattati żoni sensittivi diġà identifikati.

                  —

                  Jitnaqqis t-tniġġis prodott mir-raffinerija ta' Balsh, inkluż ir-rimi fix-Xmara Gjanica, u jittieħdu miżuri għat-trattament tat-tniġġis ta' l-ilma b'mod ġenerali.

                  —

                  Jissaħħaħ il-monitortaġġ ambjentali u jiġu żgurati sanzjonijiet diswassivi kontra min iniġġes.

                  —

                  Titkompla l-implimentazzjoni ta' impenji ambjentali reġjonali u internazzjonali.

            Politika tat-trasport

                  —

                  Titkompla l-implimentazzjoni tal-pjan ġenerali għat-trasport Albaniż.

                  —

                  Jintemmu r-riformi istituzzjonali meħtieġa biex tittejjeb il-ġestjoni ta' l-assi tat-trasport, il-prijoritizzazzjoni ta' l-investimenti, it-tiswir tal-politika u l-involviment tas-settur privat.

                  —

                  Isir progress sostanzjali fir-rijabilitazzjoni tal-portijiet ta' Durres u Vlora u jiġu kkonsolidati l-operazzjonijiet fil-portijiet ta' hemmhekk.

                  —

                  Jinkisbu riżultati mtejba f'termini ta' sigurtà fit-toroq (inkluża l-implimentazzjoni tat-takografija diġitali) u jittieħdu passi addizzjonali lejn approssimazzjoni ulterjuri ma' l-acquis dwar aċċess għas-suq (okkupazzjoni) u regoli soċjali.

                  —

                  Titkompla l-implimentazzjoni tal-Memorandum ta' Ftehim dwar l-iżvilupp tan-netwerk prinċipali tat-trasport reġjonali fl-Ewropa tax-Xlokk (SEE), u l-kooperazzjoni ma' l-osservatorju tat-trasport ta' l-SEE.

                  —

                  Jinħolqu l-kondizzjonijiet għall-kompetizzjoni fis-settur tat-trasport ferrovjarju, inkluż l-istabbiliment ta' korpi regolatorji u ta' sigurezza.

                  —

                  Jiġu implimentati impenji meħuda taħt it-tieni fażi transitorja tal-Ftehim dwar l-Ispazju ta' l-Avjazzjoni Komuni Ewropew.

                  —

                  Jinkisbu riżultati sinifikanti fit-titjib tal-kondizzjonijiet tas-sigurezza marittima, inklużi l-faċilitajiet statali għall-kontroll tal-portijiet u l-prestazzjoni tar-reġistru tat-tbaħħir skond il-memorandum ta' ftehim ta' Pariġi.

            Enerġija

                  —

                  Tkompli tiġi żgurata l-implimentazzjoni xierqa tal-pjani ta' azzjoni rigward is-settur ta' l-elettriku u l-gass u jsir aktar progress fl-implimentazzjoni ta' l-istrateġija Albaniża għall-enerġija.

                  —

                  Tiġi żgurata l-implimentazzjoni f'waqtha tad-diversi proġetti immirati lejn it-titjib ta' l-infrastruttura għall-produzzjoni, it-trasmissjoni u d-distribuzzjoni ta' l-enerġija elettrika.

                  —

                  Titkompla l-implimentazzjoni ta' impenji reġjonali u internazzjonali fil-qasam ta' l-enerġija bil-ħsieb li jiġi stabbilit suq reġjonali kompetittiv ta' l-enerġija.

                  —

                  Tittejjeb l-implimentazzjoni tal-Liġi dwar l-Effiċjenza ta' l-Enerġija.

            Soċjetà ta' l-informazzjoni u l-medja

                  —

                  Jiġi traspost u implimentat ulterjorment il-qafas ta' l-UE għall-komunikazzjonijiet elettroniċi.

                  —

                  Jitkompla l-proċess ta' allinjament mal-Konvenzjoni Ewropea dwar it-Televiżjoni Transkonfinali u d-direttiva dwar it-Televiżjoni mingħajr Fruntieri.

            Kontroll finanzjarju

                  —

                  Jiġu żviluppati u implimentati l-prinċipji tar-responsabbiltà ta' ġestjoni deċentralizzata u ta' verifika interna funzjonalment indipendenti, skond standards internazzjonali u l-aħjar prattika ta' l-UE.

                  —

                  Jiġu żviluppati proċeduri u kapaċità amministrattiva biex tiġi żgurata protezzjoni effettiva ta' l-interessi finanzjarji ta' l-UE.

                  —

                  Jiġi żgurat li l-Liġi dwar il-verifika esterna tkun konformi mal-linji gwida ta' l-Organizzazzjoni ta' l-Istituzzjonijiet Supremi tal-Verifika.

                  —

                  Tiġi msaħħa ulterjorment il-kapaċità għall-verifika esterna, il-ġestjoni tal-kontroll finanzjarju u l-verifika interna.

            Statistika

                  —

                  Tittejjeb l-istatistika agrikola u l-istatistika makroekonomika, tiġi żviluppata statistika soċjali, inkluża statistika dwar l-edukazzjoni u s-saħħa, u jsir progress lejn l-implimentazzjoni tal-klassifikazzjonijiet Ewropej kollha, inkluża l-klassifikazzjoni tar-reġjuni statistiċi.

            Ġustizzja, libertà u sigurtà
      Viża, kontroll tal-fruntieri, ażil u migrazzjoni

                  —

                  Jiġi żgurat li d-dokumenti ta' l-ivvjaġġar Albaniżi kollha jikkonformaw ma' standards internazzjonali.

                  —

                  Jiġu implimentati l-impenji internazzjonali kollha meħuda mill-Albanija fil-qasam tal-ġestjoni tal-fruntieri.

                  —

                  Tiġi infurzata leġiżlazzjoni relatata ma' l-ażil u tiġi stabbilita sistema komprensiva għall-ażil, f'konformità ma' standards internazzjonali, inkluż ir-riċeviment ta' min ifittex l-ażil.

                  —

                  Tiġi implimentata l-istrateġija nazzjonali ta' l-Albanija dwar il-migrazzjoni u l-pjan ta' azzjoni nazzjonali dwar l-ażil.

                  —

                  Jiġi żgurat li l-Albanija tkun f'pożizzjoni li tissodisfa r-rekwiżiti tal-FSA rigward ċittadini ta' l-UE li jaħdmu u/jew jirrisjedu fl-Albanija.

                  —

                  Jiġu konklużi, ratifikati u implimentati progressivament il-konvenzjonijiet internazzjonali ewlenin kollha fil-qasam tal-migrazzjoni.

            Money laundering

                  —

                  Tiġi intensifikata l-ġlieda kontra l-kriminalità ekonomika u finanzjarja, inkluż il-money-laundering u l-iffalsfikar ta' valuti.

                  —

                  Jinkisbu riżultati tanġibbli fil-ġlieda kontra l-money-laundering, kemm ġewwa kif ukoll barra s-settur finanzjarju.

            Drogi

                  —

                  Jiġu żgurati riżultati sostanzjalment imtejba fil-ġlieda kontra t-traffikar tad-droga, speċjalment rigward drogi sintetiċi, eroina u kokaina.

            Pulizija

                  —

                  Titkompla l-ħidma biex is-servizzi tal-pulizija jilħqu l-istandards Ewropej, l-aktar permezz ta' taħriġ u tagħmir xierqa.

                  —

                  Jinkisbu riżultati sinifikanti fil-ġlieda kontra l-kriminalità u fil-ġlieda kontra l-korruzzjoni u kontra imġiba kriminali oħrajn fost il-forzi tal-pulizija.

            Ġlieda kontra l-kriminalità organizzata u t-terroriżmu

                  —

                  Tiżdied ulterjorment il-kooperazzjoni internazzjonali fil-ġlieda kontra l-kriminalità organizzata u t-terroriżmu.

                  —

                  Isir progress kbir fir-rata, l-għadd u l-kwalità tal-prosekuzzjonijiet relatati ma' reati marbuta mal-kriminalità organizzata u t-traffikar illegali kif ukoll f'termini tal-konfiska tad-dħul mir-reati.

                  —

                  Jiġu inkorporati bis-sħiħ fil-leġiżlazzjoni domestika u jiġu implimentati l-konvenzjonijiet u l-protokolli internazzjonali dwar il-prevenzjoni tat-terroriżmu li għalihom l-Albanija hija parti.

            Protezzjoni ta' data personali

                  —

                  Jiġu żgurati s-sorveljanza u l-infurzar effiċjenti ta' leġiżlazzjoni nazzjonali dwar il-protezzjoni ta' data personali.

            4.   PROGRAMMAR
      L-għajnuna Komunitarja taħt il-proċess ta' stabbilizzazzjoni u assoċjazzjoni għall-pajjiżi tal-Balkani tal-Punent ser tiġi pprovduta taħt l-istrumenti finanzjarji eżistenti, b'mod partikolari bir-Regolament (KE) Nru 1085/2006 (IPA), u għall-programmi adottati qabel l-2007, ir-Regolament (KE) Nru 2666/2000 (ir-Regolament CARDS) (1). Il-ftehim finanzjarji jservu bħala bażi legali għall-implimentazzjoni tal-programmi konkreti. Għaldaqstant, din id-Deċiżjoni mhux ser ikollha implikazzjonijiet finanzjarji.
      L-Albanija jista' jkollha wkoll aċċess għal finanzjament minn programmi multi-nazzjonali u orizzontali.
      5.   KONDIZZJONALITÀ
      L-assistenza lill-pajjiżi tal-Balkani tal-Punent hija kondizzjonali għall-progress fl-issodisfar tal- kriterji ta' Kopenħagen u l-konformità mal-prijoritajiet speċifiċi ta' din is-Sħubija Ewropea. Nuqqas ta' rispett għal dawn il-kondizzjonijiet jista' jwassal sabiex il-Kunsill jieħu miżuri xierqa abbażi ta' l-Artikolu 21 tar-Regolament (KE) Nru 1085/2006 jew, fil-każ ta' programmi qabel l-2007, abbażi ta' l-Artikolu 5 tar-Regolament (KE) Nru 2666/2000. L-assistenza hija wkoll soġġetta għall-kondizzjonijiet definiti mill-Kunsill fil-konklużjonijiet tiegħu tad-29 ta' April 1997, b'mod partikolari rigward it-teħid ta' l-impenn tar-riċevituri li jwettqu riformi demokratiċi, ekonomiċi u istituzzjonali. Il-kondizzjonijiet speċifiċi huma wkoll inklużi fi programmi annwali individwali. Id-deċiżjonijiet ta' finanzjament ser jiġu segwiti bi ftehim finanzjarju ffirmat ma' l-Albanija.
      6.   MONITORAĠĠ
      L-implimentazzjoni tas-Sħubija Ewropea ser tkun eżaminata permezz tal-mekkaniżmi stabbiliti taħt il-Proċess ta' Stabilizzazzjoni u Assoċjazzjoni, l-aktar ir-rapporti annwali ppreżentati mill-Kummissjoni.

         (1)  ĠU L 306, 7.12.2000, p. 1. Ir-Regolament kif l-aħħar emendat bir-Regolament(KE) Nru 2112/2005 (ĠU L 344, 27.12.2005, p. 23).


Avviż Legali Importanti

|

32005D0672

Deċiżjoni tal-Kunsill tat- 13 ta’ Ġunju 2005 dwar l-iffirmar tal-Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija wara t-tkabbir ta' l-Unjoni Ewropea

Official Journal L 254 , 30/09/2005 P. 0057 - 0057 Official Journal L 168 , 21/06/2006 P. 0353 - 0353

		Deċiżjoni tal-Kunsilltat- 13 ta’ Ġunju 2005dwar l-iffirmar tal-Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija wara t-tkabbir ta' l-Unjoni Ewropea(2005/672/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 310, flimkien mat-tieni sentenza ta’ l-ewwel subparagrafu l-Artikolu 300(2) tiegħu,Wara li kkunsidra l-Att ta’ Adeżjoni 2003, u b’mod partikulari l-Artikolu 6(2) tiegħu,Wara li kkunsidra l-proposta mill-Kummissjoni,Billi:(1) Il-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija, iffirmat f’Ankara fit- 12 ta’ Settembru 1963 (minn issa ’l quddiem imsejjaħ "il-Ftehim ta’ Ankara") [1], daħal fis-seħħ fl- 1 ta’ Diċembru 1964.(2) L-Artikolu 6 (2) ta’ l-Att ta’ Adeżjoni 2003 jobbliga lill-Istati Membri li jaderixxu għall-ftehim konklużi mill-Istati Membri u l-Komunità, li jaġixxu b’mod konġunt, ma' pajjiżi terzi.(3) Il-Kummissjoni, awtorizzata mill-Kunsill biex tinnegozja mat-Turkija Protokoll għall-Ftehim ta’ Ankara biex jieħu kont tat-tkabbir ta' l-Unjoni Ewropea, temmet b'suċċess dawn in-negozjati.(4) Suġġett għall-konklużjoni tiegħu, il-Protokoll Addizzjonali għandu jiġi ffirmat f’isem il-Komunità u l-Istati Membri tagħha,IDDEĊIEDA KIF ĠEJ:Artikolu WaħdieniIl-President tal-Kunsill hu hawnhekk awtorizzat li jaħtar persuna/persuni bis-setgħa li tiffirma/jiffirmaw, f’isem il-Komunità Ewropea u l-Istati Membri tagħha, u suġġett għall-konklużjoni tiegħu, il-Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija wara t-tkabbir ta' l-Unjoni.It-test tal-Protokoll Addizzjonali hu mehmuż ma’ din id-Deċiżjoni.Magħmula fi Brussel, nhar it- 13 ta’ Ġunju 2005.Għall-KunsillIl-PresidentJ. Asselborn[1] ĠU 217, 29.12.1964, p. 3687/64.--------------------------------------------------


title: 2010/344/CFSP: Deċiżjoni BiH/16/2010 tal-Kumitat Politiku u ta’ Sigurtà tal- 15 ta’ Ġunju 2010 dwar il-ħatra tal-Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina

text:
               22.6.2010

               MT

               Il-Ġurnal Uffiċjali tal-Unjoni Ewropea

               L 155/33

         DEĊIŻJONI BiH/16/2010 TAL-KUMITAT POLITIKU U TA’ SIGURTÀ
   tal-15 ta’ Ġunju 2010
   dwar il-ħatra tal-Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina
   (2010/344/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar l-operazzjoni militari tal-Unjoni Ewropea fil-Bosnja u Ħerzegovina (1), u b’mod partikolari l-Artikolu 6 tiegħu,
   Billi:

               (1)

               Permezz ta’ Skambju ta’ Ittri bejn is-Segretarju Ġenerali/Rappreżentant Għoli u s-Segretarju Ġenerali tan-NATO fit-28 ta’ Settembru 2004 u fit-8 ta’ Ottubru 2004, rispettivament, il-Kunsill tal-Atlantiku tat-Tramuntana qabel li jqiegħed għad-dispożizzjoni l-Kap Kmandant tal-Kwartieri Ġenerali tal-Kmand tal-Forza Konġunta, Napli bħala Kap tal-Element ta’ Kmand tal-UE f’Napli.

               (2)

               Il-Kmandant tal-Operazzjoni tal-UE rrakkomanda l-ħatra tal-Logutenent Ġeneral Leandro DE VICENTI, Kap Kmandant tal-Kwartieri Ġenerali tal-Kmand tal-Forza Konġunta f’Napli bħala Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina.

               (3)

               Il-Kumitat Militari tal-UE appoġġa r-rakkomandazzjoni.

               (4)

               Konformement mal-Artikolu 6 tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà biex jeżerċita t-tmexxija politika u strateġika tal-operazzjoni militari tal-UE.

               (5)

               Skont l-Artikolu 5 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u l-implimentazzjoni ta’ deċiżjonijiet u azzjonijiet tal-Unjoni Ewropea li għandhom implikazzjonijiet ta’ difiża.

               (6)

               Il-Kunsill Ewropew ta’ Kopenħagen tat-12 u t-13 ta’ Diċembru 2002 adotta Dikjarazzjoni li tiddikjara li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri tal-UE li huma wkoll jew membri tan-NATO jew partijiet fis-“Sħubija għall-Paċi” u li konsegwentement ikkonkludew ftehimiet bilaterali dwar is-sigurtà man-NATO,

         ADOTTA DIN ID-DEĊIŻJONI:
   Artikolu 1
   Il-Logutenent Ġeneral Leandro DE VICENTI huwa b’dan maħtur Kap tal-Element ta’ Kmand tal-UE f’Napli għall-operazzjoni militari tal-Unjoni Ewropea fil-Bosnja-Ħerzegovina.
   Artikolu 2
   Din id-Deċiżjoni għandha tidħol fis-seħħ fl-15 ta’ Ġunju 2010.

      Magħmul fi Brussell, il-15 ta’ Ġunju 2010.

            Għall-Kumitat Politiku u ta’ Sigurtà

            Il-President

         C. FERNÁNDEZ-ARIAS

      (1)  ĠU L 252, 28.7.2004, p. 10.


title: Deċiżjoni tal-Kummissjoni tas- 27 ta’ Ottubru 2010 dwar il-ħatra tal-membri tal-Kumitat Xjentifiku, Tekniku u Ekonomiku għas-Sajd u l-ħolqien ta' lista ta' riżerva

text:
               28.10.2010

               MT

               Il-Ġurnal Uffiċjali tal-Unjoni Ewropea

               C 292/3

         DEĊIŻJONI TAL-KUMMISSJONI
   tas-27 ta’ Ottubru 2010
   dwar il-ħatra tal-membri tal-Kumitat Xjentifiku, Tekniku u Ekonomiku għas-Sajd u l-ħolqien ta' lista ta' riżerva
   2010/C 292/04
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd (tas-Sajd) (1), u b'mod partikolari l-Artikolu 33(1) tiegħu,
   Wara li kkunsidrat id-Deċiżjoni tal-Kummissjoni 2005/629/KE tas-26 ta' Awwissu 2005 li tistabbilixxi l-Kumitat Xjentifiku, Tekniku u Ekonomiku għas-Sajd (STECF) (titlu mhux uffiċjali) (2),
   Billi:

               (1)

               Il-membri tal-STECF maħtura mill-Kummissjoni fl-1 ta' Novembru 2007 se jintemmilhom il-mandat tagħhom ta' tliet snin fil-31 ta' Ottubru 2010.

               (2)

               Għaldaqstant fl-1 ta' Novembru 2010, iridu jinħatru membri ġodda fil-laqgħa plenarja tal-STECF għal perjodu ta' tliet snin.

               (3)

               Għandha tinħoloq lista ta' riżerva li tkun valida mill-1 ta' Novembru 2010,

         ADOTTAT DIN ID-DEĊIŻJONI:
   Artikolu 1
   Il-ħatra tal-membri tal-Kumitat Xjentifiku, Tekniku u Ekonomiku għas-Sajd
   Skont id-dispożizzjonijiet tal-Artikolu 3(1) u tal-Artikolu 6(1) tad-Deċiżjoni 2005/629/KE, il-Kummissjoni qed taħtar bħala membri tal-Kumitat xjentifiku, tekniku u ekonomiku għas-sajd, mill-1 ta' Novembru 2010, in-nies li jidhru fil-lista mogħtija fl-Anness 1.
   Artikolu 2
   Il-ħolqien ta’ lista ta’ riżerva
   Skont l-Artikolu 4(4) tad-Deċiżjoni 2005/629/KE, il-Kummissjoni qed tistabbilixxi lista ta’ riżerva, mehmuża ma’ din id-Deċiżjoni u magħmula minn kandidati li huma adattati biex jieħdu post il-membri li jħallu l-STECF skont l-Artikolu 6(3) tad-Deċiżjoni msemmija.

      Magħmul fi Brussell, is-27 ta’ Ottubru 2010.

            Għall-Kummissjoni

            Il-President

         José Manuel BARROSO

      (1)  ĠU L 358, 31.12.2002, p. 59.

      (2)  ĠU L 225, 31.8.2005, p. 18. Ir-rettifika saret fil-ĠU L 316, 2.12.2005, p. 23.

      ANNESS 1

         Lista ta' xjenzjati maħtura bħala membri tal-STECF

                  Membru

                  Istitut

                              1.

                              ABELLA Alvaro

                  Agenzia Regionale per la Protezione Ambientale della Toscana — Risorse Idriche, Firenze

                              2.

                              ANDERSEN Jesper

                  University of Copenhagen — Institute of Food and Resource Economics (FOI), Copenhagen

                              3.

                              BAILEY Nicholas

                  Fisheries Research Services — Marine Laboratory, Aberdeen

                              4.

                              BERTIGNAC Michel

                  Ifremer — Département STH, laboratoire de biologie halieutique, Brest

                              5.

                              CARDINALE Massimiliano

                  Swedish Board of Fisheries — Institute of Marine Research, Lysekil

                              6.

                              CASEY John

                  Centre for Environment, Fisheries and Aquaculture Science, Lowestoft

                              7.

                              CURTIS Hazel

                  Sea Fish Industry Authority, Edinburgh

                              8.

                              DASKALOV Georgi

                  Bulgarian Academy of Sciences — Central Laboratory of General Ecology, Sofia

                              9.

                              DELANEY Alyne

                  Aalborg University Research Centre — Innovative Fisheries Management, Hirtshals

                              10.

                              DI NATALE Antonio

                  Aquastudio Research Institute, Messina

                              11.

                              DÖRING Ralf

                  Federal Research Institute for Rural Areas, Forestry and Fisheries — Institute of Sea Fisheries, Hamburg

                              12.

                              GARCIA RODRIGUEZ Mariano

                  Instituto Español de Oceanografía — Departamento de Pesca, Madrid

                              13.

                              GASCUEL Didier

                  Agrocampus Ouest — Fisheries and Aquatic Centre, Rennes

                              14.

                              GRAHAM Norman

                  Irish Marine Institute — Fisheries Science Service, Galway

                              15.

                              GUSTAVSSON Tore

                  Swedish Board of Fisheries, Göteborg

                              16.

                              JENNINGS Simon

                  Centre for Environment, Fisheries and Aquaculture Science, Lowestoft

                              17.

                              KENNY Andrew

                  Centre for Environment, Fisheries and Aquaculture Science, Lowestoft

                              18.

                              KIRKEGAARD Eskild

                  Technical University of Denmark — National Institute of Aquatic Resources, Charlottenlund

                              19.

                              KRAAK Sarah

                  Irish Marine Institute — Fisheries Science Service, Galway

                              20.

                              KUIKKA Sakari

                  University of Helsinki — Department of Biosciences, Helsinki

                              21.

                              MALVAROSA Loretta

                  Istituto Ricerche Economiche per la Pesca e l'Acquacoltura, Salerno

                              22.

                              MARTIN Paloma

                  Consejo Superior de Investigaciones Científicas — Instituto de Ciencias del Mar, Barcelona

                              23.

                              MOTOVA Arina

                  Lithuanian Institute of Agrarian Economics, Vilnius

                              24.

                              MURUA Hilario

                  AZTI Tecnalia — Unidad de Investigación Marina, Sukarietta

                              25.

                              NOWAKOWSKI Piotr

                  West Pomeranian University of Technology — Faculty of Food Science and Fisheries, Department of Fishing Technique, Szczecin

                              26.

                              PRELLEZO Raúl

                  AZTI Tecnalia — Unidad de Investigación Marina, Sukarietta

                              27.

                              SALA Antonello

                  Consiglio Nazionale della Ricerche — Istituto di Scienze Marine, Ancona

                              28.

                              SOMARAKIS Stylianos

                  Hellenic Centre for Marine Research, Heraklion

                              29.

                              STRANSKY Christoph

                  Federal Research Institute for Rural Areas, Forestry and Fisheries — Institute of Sea Fisheries, Hamburg

                              30.

                              THERET François

                  Ifremer — Laboratoire de technologie des pêches, Lorient

                              31.

                              ULRICH Clara

                  Technical University of Denmark — National Institute of Aquatic Resources, Charlottenlund

                              32.

                              URIARTE Andres

                  AZTI Tecnalia — Unidad de Investigación Marina, Sukarietta

                              33.

                              VANHEE Willy

                  Ministry of the Flemish Community — ILVO, Fishery Department, Oostende

                              34.

                              VAN OOSTENBRUGGE Hans

                  Landbouw Economisch Instituut — Fisheries section, Den Haag

      ANNESS 2

         Lista ta' xjenzjati li flimkien jiffurmaw il-lista ta' riżerva tal-esperti għall-STECF

                  Kandidat

                  Istitut

                              1.

                              ACCADIA Paolo

                  Istituto Ricerche Economiche per la Pesca e l'Acquacoltura, Salerno

                              2.

                              AGNEW David

                  Marine Resources Assessment Group, London

                              3.

                              APPLEGATE Andrew

                  New England Fishery Management Council, Newburyport

                              4.

                              ARRIZBALAGA Haritz

                  AZTI Tecnalia — Unidad de Investigación Marina, Sukarietta

                              5.

                              BELL Ewen

                  Centre for Environment, Fisheries and Aquaculture Science, Lowestoft

                              6.

                              BIANCHINI Marco

                  Consiglio Nazionale della Ricerche — Istituto de Biologia Agroambientale e Forestale, Monterotondo Scalo

                              7.

                              BUISMAN Erik

                  Landbouw Economisch Instituut — Fisheries section, Den Haag

                              8.

                              CAMPOS Aida

                  Instituto da Investigação das Pescas e do Mar, Lisboa

                              9.

                              CARBONELL Ana

                  Instituto Español de Oceanografía — Centro Oceanográfico de Baleares, Palma

                              10.

                              CARPENTIERI Paolo

                  Centro Interuniversitario di Biologia Marina, Livorno

                              11.

                              CATCHPOLE Thomas

                  Centre for Environment, Fisheries and Aquaculture Science, Lowestoft

                              12.

                              DE OLIVEIRA Jose

                  Centre for Environment, Fisheries and Aquaculture Science, Lowestoft

                              13.

                              DIMECH Marc

                  Ministry for Resources and Rural Affairs, Agricultural and Fisheries Regulation Department, Marsaxlokk

                              14.

                              EBELING Michael

                  Federal Research Institute for Rural Areas, Forestry and Fisheries — Institute of Sea Fisheries, Hamburg

                              15.

                              HATCHER Aaron

                  University of Portsmouth — Centre for the Economics and Management of Aquatic Resources, Department of Economics, Portsmouth

                              16.

                              JACOME Marine

                  Fundación Desarrollo Integral del Negro Ecuatoriano, Guayaquil

                              17.

                              KOUTRAKIS Emmanuil

                  National Agricultural Research Foundation — Fisheries Research Institute, Kavala

                              18.

                              KUPSCHUS Sven

                  Centre for Environment, Fisheries and Aquaculture Science, Lowestoft

                              19.

                              LARGE Philippe

                  Centre for Environment, Fisheries and Aquaculture Science, Lowestoft

                              20.

                              LESKELÄ Ari

                  Finnish Game and Fisheries Research Institute, Helsinki

                              21.

                              LÓPEZ ABBELLÁN Luis

                  Instituto Español de Oceanografía — Centro Oceanográfico de Canarias, Santa Cruz de Tenerife

                              22.

                              MARAVELIAS Christos

                  Hellenic Centre for Marine Research, Institute of Marine Biological Resources, Anavissos Attica

                              23.

                              MENTE Elena

                  University of Thessaly — School of Agricultural Sciences, Department of Ichthyology and Aquatic Environment, Volos

                              24.

                              NORD Jenny

                  Swedish Board of Fisheries — Department of Fisheries Control, Göteborg

                              25.

                              POLET Hans

                  Ministry of the Flemish Community — ILVO, Fishery Department, Oostende

                              26.

                              QUINCOCES ABAD Ignacio

                  AZTI Tecnalia — Unidad de Investigación Marina, Sukarietta

                              27.

                              QUIRIJNS Flore

                  Institute for Marine Resources and Ecosystem Studies, Wageningen

                              28.

                              RAAKJAER Jesper

                  Aalborg University Research Centre — Innovative Fisheries Management, Aalborg

                              29.

                              RADTKE Krysztof

                  Sea Fisheries Institute, Gdynia

                              30.

                              RAETZ Hans-Joachim

                  Federal Research Institute for Rural Areas, Forestry and Fisheries — Institute of Sea Fisheries, Hamburg

                              31.

                              RAID Tiit

                  University of Tartu — Estonian Marine Institute, Tartu

                              32.

                              REEVES Stuart

                  Centre for Environment, Fisheries and Aquaculture Science, Lowestoft

                              33.

                              SABATELLA Evelina

                  Istituto Ricerche Economiche per la Pesca e l'Acquacoltura, Salerno

                              34.

                              SCARCELLA Giuseppe

                  Consiglio Nazionale della Ricerche — Istituto di Scienze Marine, Ancona

                              35.

                              SIMMONDS John

                  Institute for the Protection and Security of the Citizen, Ispra

                              36.

                              TSERPES George

                  Hellenic Centre for Marine Research, Institute of Marine Biological Resources, Heraklion

                              37.

                              TSIKLIRAS Anthanassios

                  University of Thessaly — School of Agricultural Sciences, Department of Ichthyology and Aquatic Environment, Volos

                              38.

                              VALAVANIS Vasilis

                  Hellenic Centre for Marine Research, Institute of Marine Biological Resources, Heraklion


title: 2009/474/KE,Euratom: Deċiżjoni tal-Kunsill tad- 9 ta’ Ġunju 2009 li taħtar Imħallef tat-Tribunal għas-Servizz Pubbliku tal-Unjoni Ewropea

text:
               19.6.2009

               MT

               Il-Ġurnal Uffiċjali tal-Unjoni Ewropea

               L 156/56

         DEĊIŻJONI TAL-KUNSILL
   tad-9 ta’ Ġunju 2009
   li taħtar Imħallef tat-Tribunal għas-Servizz Pubbliku tal-Unjoni Ewropea
   (2009/474/KE, Euratom)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 225a tiegħu,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 140b tiegħu,
   Billi:

               (1)

               It-Tribunal għas-Servizz Pubbliku tal-Unjoni Ewropea (minn hawn ’il quddiem imsejjaħ “It-Tribunal għas-Servizz Pubbliku”) ġie stabbilit bid-Deċiżjoni tal-Kunsill 2004/752/KE, Euratom (1). Għal dak il-għan, dik id-Deċiżjoni żiedet Anness għall-Protokoll dwar l-Istatut tal-Qorti tal-Ġustizzja (minn hawn ’il quddiem imsejjaħ l-“Anness I għall-Istatut tal-Qorti tal-Ġustizzja”).

               (2)

               Permezz tad-Deċiżjoni 2005/150/KE, Euratom (2), il-Kunsill stipula l-kondizzjonijiet u l-modalitajiet li jiggvernaw il-preżentazzjoni u l-ipproċessar ta’ applikazzjonijiet għall-ħatra bħala Imħallef tat-Tribunal għas-Servizz Pubbliku, kif previst fl-Artikolu 3(2) tal-Anness I tal-Istatut tal-Qorti tal-Ġustizzja.

               (3)

               Permezz tad-Deċiżjoni 2005/49/KE, Euratom (3), il-Kunsill stabbilixxa r-regoli operattivi tal-kumitat previst fl-Artikolu 3(3) tal-Anness I mal-Protokoll dwar l-Istatut tal-Qorti tal-Ġustizzja, (minn hawn ’il quddiem imsejjaħ “kumitat”).

               (4)

               Wara r-riżenja ta’ wieħed mill-Imħallfin tat-Tribunal għas-Servizz Pubbliku, fis-6 ta’ Marzu 2009 (4) ġiet ippubblikata sejħa għall-applikazzjonijiet għall-ħatra ta’ mħallef fit-Tribunal għas-Servizz Pubbliku għall-perijodu mill-1 ta’ Settembru 2009 sal-31 ta’ Awwissu 2015.

               (5)

               Il-Kumitat iltaqa’ fis-26 ta’ Marzu, fis-7 ta’ Mejju u fil-25 u s-26 ta’ Mejju 2009. Kif lesta mid-diskussjonijiet tiegħu, huwa ffinalizza l-opinjoni u l-lista previsti fl-Artikolu 3(4) tal-Anness I għall-Istatut tal-Qorti tal-Ġustizzja.

               (6)

               Skont ir-raba’ paragrafu tal-Artikolu 225a tat-Trattat KE u r-raba’ paragrafu tal-Artikolu 140b tat-Trattat KEEA, l-Imħallfin tat-Tribunal għas-Servizz Pubbliku huma maħtura mill-Kunsill.

               (7)

               F’konformità ma’ dan, huwa adatt li tinħatar waħda mill-persuni inklużi f’dik il-lista, waqt li jiġi żgurat li fit-Tribunal ikun hemm kompożizzjoni ekwilibrata fuq bażi ġeografika l-aktar wiesgħa possibbli minn fost iċ-ċittadini tal-Istati Membri, u fir-rigward tas-sistemi legali nazzjonali rrappreżentati, kif previst fl-Artikolu 3(1) tal-Anness I għall-Istatut tal-Qorti tal-Ġustizzja,

         IDDEĊIEDA KIF ĠEJ:
   Artikolu 1
   Maria Isabel ROFES i PUJOL hija b’dan maħtur Imħallef tat-Tribunal għas-Servizz Pubbliku tal-Unjoni Ewropea għal perijodu ta’ sitt snin, mill-1 ta’ Settembru 2009 sal-31 ta’ Awwissu 2015.
   Artikolu 2
   Din id-Deċiżjoni għandu jkollha effett mill-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 3
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, 9 ta’ Ġunju 2009.

            Għall-Kunsill

            Il-President

         E. JANOTA

      (1)  ĠU L 333, 9.11.2004, p. 7.

      (2)  ĠU L 50, 23.2.2005, p. 7.

      (3)  ĠU L 21, 25.1.2005, p. 13.

      (4)  ĠU C 53, 6.3.2009, p. 15.